**АВ, Ф. 183, АК ИНВ, 28973**

Ja, Mihal Durgala, zaposlen kao paor, rođen dana 15. jula 1903. godine u Pivnicama, stanovnik Pivnica, broj kuće 1033, bio sam nasilno mobilisan na prinudan posao u Mađarsku. Sa radom sam počeo 20. maja 1944. godine. Bio sam svrstan u 5036. radnu četu (nemzetiségi munkásszázad) i poslat na rad u Sentkiraljsabadju (Sentkiraljsabadja, Szentkirályszabadja). Tamo smo sređivali pistu, nakon dva meseca smo prešli u Peštu i radili smo u Kebanji (Kebanja, Kőbánya) u fabrici za avione. Nakon tri meseca smo otišli da kopamo rovove u Išaseg (Isaszeg), Pecel, (Pécel), Kerepeš (Kerepes), Budim – Romajifirde (Rómaifürdő). Kući sam se vratio 5. februara 1945. godine.

Najgori smeštaj smo imali u Sentkiraljsabadji.Stanovali smo u podzemnim jamama gde je bilo jako vlažno i smrdljivo s obzirom na to da u njima nije bila mogućnost provetravanja. Svuda je bila plesan. Često su padale kiše, prokišnjavao je krov, a voda se slivala u jame. Zbog toga smo morali da izbacujemo vodu. U takvim situacijama nismo mogli ni da spavamo.

Ishrana je bila loša i nedovoljna. Kuvali su nam najviše supe od graška, po kojima su povremeno plivale bube, takođe i pasulj. Meso smo dobijali dva puta nedeljno. U Pešti su na kraju prestali da nam daju hranu, nije bilo ničega. Tokom jedne nedelje nismo imali ni vode, već smo otapali sneg čak i za supu, ali ni toga nije bilo stalno. Nismo imali brašno, ničeg, ni hleba. Poubijali su naše konje i sa ulice smo sebi donosili konjsko meso koje smo uzimali od ubijenih konja.

Postupali su sa nama surovo, za najmanje su padale psovke poput smrdljivi četnik (büdös csetnik), komunista, smrdljivi Tot (bdös tót), itd.

Zapisnik načinjen: 25. marta 1946. godine /Pivnice/